芳華樓賞梅
作者：陸游
朝代：宋

paragraphs: 素娥竊藥不奔月，化作江梅寄幽絕。
天工丹粉不敢施，雪洗風吹見真色。
出籬藏塢香細細，臨水隔烟情脉脉。
一春花信二十四，縱有此香無此格。
放翁年來百事墮，唯見梅花愁欲破。
金壺倒置春滿屋，寶髻斜簪光照坐。
百榼淋漓玉斚飛，萬人辟易銀鞍過。
不惟豪横壓清癯，聊爲詩人洗寒餓。